text: ঝিনাইদহে আ.লীগের দু'পক্ষের সংঘর্ষ, আটক ৭ | সংবাদের পাতা ঝিনাইদহে আ.লীগের দু'পক্ষের সংঘর্ষ, আটক ৭ – সংবাদের পাতা
  শনিবার, ২৪ অক্টোবর ২০২০, ১১:৪৭ অপরাহ্ন
  ঝিনাইদহে আ.লীগের দু'পক্ষের সংঘর্ষ, আটক ৭
  ঝিনাইদহ প্রতিনিধি: ঝিনাইদহের হাটগোপালপুর বাজার ও তিয়েড়দাহ গ্রামে আধিপত্ত বিস্তার নিয়ে আওয়ামী লীগের দু'গ্রুপের মধ্যে ধাওয়া পাল্টা ধাওয়ার ঘটনা ঘটেছে। এতে ভাঙচুর করা হয়েছে দোকানসহ ৩০টি বাড়ি। এ সময় আহত হয়েছে অন্তত ৫ জন। রোববার (১৭ মার্চ) ভোরে ও শনিবার (১৬ মার্চ) রাতে এ ঘটনা ঘটে।
  এসব ঘটনায় জড়িত থাকার অভিযোগ ৭ জনকে আটক করেছে পুলিশ। স্থানীয় সুত্রে জানা যায়, সদর উপজেলার পদ্মাকর ইউনিয়নে বর্তমান চেয়ারম্যান ও আওয়ামী লীগ নেতা নিজামুল গনি লিটু এবং সাবেক চেয়ারম্যান ও আওয়ামী লীগ নেতা বিকাশ বিশ্বাসের মধ্যে এলাকায় আধিপত্ত বিস্তার নিয়ে দীর্ঘদিন ধরে বিরোধ চলছে।
  এরই জের ধরে শনিবার ১০টার দিকে হাটগোপালপুর বাজারে বিকাশ বিশ্বাসের সমর্থকরা প্রতিপক্ষের অন্তত ৫টি দোকান ও ১০টি বাড়ি ভাঙচুর করে এবং বাজারের দক্ষিণপাড়ার আনোয়ার হোসেনের বাড়িতে আগুন ধরিয়ে দেয়।
  এরপর রোববার ভোর ৪টার দিকে বর্তমান চেয়ারম্যান নিজামুল গনি লিটুর সমর্থকরা হাটগোপালপুর বাজারে প্রতিপক্ষ বিকাশ বিশ্বাসের রাইচ মিলে ভাঙচুর ও একটি নৌকা প্রতীক পুড়িয়ে দেয়। পরে তারা একই ইউনিয়নের তিয়েড়দাহ গ্রামের নুর ইসলাম, মজিদ সর্দার, আরব আলী, জহির উদ্দিনের বাড়ি সহ প্রায় ১৫ টি বাড়ি ভাঙচুর করে। এতে উভয়পক্ষের অন্তত ৫ জন আহত হয়।
  ঝিনাইদহ সদর সার্কেলের অতিরিক্ত পুলিশ সুপার কনক কুমার দাস জানান, পুলিশ ঘটনাস্থলে পৌছে পরিস্থিতি নিয়ন্ত্রণে আনে। এলাকায় বর্তমানে অতিরিক্ত পুলিশ মোতায়েন রয়েছে।